ካልእ ኣብ ጥቓ ሽረ እንዳስላሰ ቆየጻ ኣብ ዝተብሃለት ቁሸት ተወሊዳ ከምዝዓበየት እትገልጽ ፋና ተኽላይ: ኣብ ዓዲ ዓረብ ኣብ እንዳ ሰብ ተቖጺራ ህይወታን ህይወት ስድርኣን እትኣሊ መንእሰይ እያ። ጎናጎኒ ስርሓታ ግን ኣብ ማሕበራዊ ሚድያ ዝመሰላ ኣረኣእያ እትጽሕፍ ነጣፊት እያ። ሓደ መዓልቲ ዓዲ ሰላም እዩ ኢላ ወጋሕታ ናብ ስርሓ ሃንደፍደፍ ኣብ እትብለሉ እዋን ግን ካብ ዓዲ ዘይተጸበየቶ ሓበሬታ ሰሚዓ። ኣብ ከተማ ሽረ እንዳስላሰ በቲ ናይ ምጽራይ ወፍሪ "ባንዳታት" ዝብል ሽም ተዋሂብዎም ኣብ ቅድሚ ህዝቢ ካብ ዝተቓልዑ 25 ሰባት ሓንቲ ከምዝኾነትን ክሳብ ናብ ኣዲስ ኣበባ እናተመላለሰት ገንዘብ ከምእትቕበልን ብእትፈትዎም ኣባላት ስድርኣ ተነጊርዋ። እዚ ነገር ክትጻወሮ ከቢድዋን ኣእሙራዊ ጭንቀት ከምዝፈጠረላን እትገልጽ ፋና ተኽላይ፡ ናብቶም ኣብ እቲ ከተማ 'ባንዳታት' ዝብል ሽም ዝተዋህቦም ገሊኦም መሓዙታ ደዊላ ክተረጋግጽ ፈቲና። ካብኣቶም ዝረኸበቶ ሓበሬታ እውን እንተኾነ ነቶም ኣብኡ ዘለዉ መናእሰይ 5 ሽሕ ብር እናሃበት ሓበሬታ ከምእትክብን ንህወሓትን ህዝብን ክትፈላሊ እያ ትሰርሕ" ዝብል ክሲ ከምዝቐረበላ ትገልጽ። ፋና ካብቶም ኣብ ማሕበራዊ ሚድያ ንህወሓት ደጊፎም ዝጽሕፉን ብዕሊ እውን "ንህወሓት ንምርጽ" እናበለት እትጉስጉስን ኮይና፡ ተወሊዳ ኣብ ዝዓበየትሉ ከባቢ ዝረኣየቶም ጉድለት ስራሕቲ ትሕቲ ቅርጺ ግን ኣምሪራ እትነቅፍ ነጣፊት እያ። "ህዝበይ ናይ መሰረተ ልምዓት ጉድለታት ኣለዎ። እዚ ዝኾነ ከኣ ብሰንኪ ህወሓት እትምድቦም ዓቕሚ ዘይብሎም ኣመራርሓ'ዩ" ዝብል ገምጋም ከምዘለዋ እትገልጽ ፋና ተኽላይ፡ ሰኣን ጸገማቶም ገምጊሞም ዝዕርዩ ንዝነቐፎም 'ባንዳ' እናበሉ ሰባት ዘሸቑርሩ ብኣጋ ጸግዖም እንተዘይሒዞም ንህወሓት ከምዘይጥቕምዋ እያ እትዛረብ። ብዛዕባ እቲ ፋና "ኣብ ልዕለይን ስድራይን ጸቕጢ ንምፍጣር ተፈቲኑ እዩ" ዝበለቶ ንምጽራይ ናብ ሓላፊ ቤት ጽሕፈት ህወሓት ሽረ እንዳስላሰ ኣቶ ኣዱኛ ወርቅነህ ደዊልና። ከም ሓሳብ ኣቶ ኣዱኛ፡ ንሱ ይኹን ውድቡ ህወሓት፡ ኣብ ማሕበራዊ ሚድያ ዝመሰሎም ኣረኣእያ ንዝጽሓፉ ሰባት እንተይኮነስ፡ ኣብ እታ ዘላ ናይ 'መኸተ' ግዜ ናይ ጽግዕተኛታት ሓይሊ ተለኣእኽቲ ኮይኖም ንህወሓት ምስ ህዝቢ ክፈላልዩ ዝጸዕሩ ንዘለዉ ሰባት ኢና መሚና ህዝቢ ከምዝፈልጦም ጌርና" ዝብል ምላሽ እዩ ዘለዎ። ብፍላይ ይብል ኣቶ ኣዱኛ፡ ኣብ ሽረ እንዳስላሰ ዘይተገበረ ተገይሩ ኢሎም ብምጽሓፍ ማእኸላይ መንግስቲ ኣብ ትግራይ ኢዱ ከእቱ ኣለዎ ንዝበሉ ሰባት ኢና ኣቃሊዕናዮም። እዚ ድማ ምእንተ ድሕነት ህዝቢ ኢልና እንገብሮ ስለዝኾነ ቅቡል'ዩ" ዝብል ኣረዳድኣ እዩ ዘለዎ። ብዛዕባ ፋና ተኽላይ "ብውልቃ ባንዳን ተለኣኣኺት ኣብይን ብዝብል ኣይገምገምናያን" ዝበለ ኣቶ ኣዱኛ ንሳ ዝገምገምናያ 'ኣብታ ከተማ ዘየለ ምስልታት ካብ ዘቃልሑ' ብዝብል'ያ ተግምጊማ ይብል። "ንስድርኣ ጓልኩም ባንዳ ኮይና፡ ኢልና ግን ኣይተዛረብናን ብኻልእ መገዲ እውን ክተጻርይዎ ትኽእሉ ኢኹም" ክብል መሊሹ። ካብቶም በብደረጅኡ ኣቃሊዕናዮም ዝበሎም 32 ውልቀ ሰባት ከኣ እቶም 26 ብገዛእ ርእሶም መመጺኦም ይቕሬታ ከምዝሓተቱ ተዛሪቡ። ካልእ ኣብ ከተማ ሽረ እንዳስላሰ ኣብ ማሕበራዊ ሚድያ ልዑል ተሳትፎ ዘለዎ ሽሙ ክግለጽ ዘይደለየ መንእሰይ ብወገኑ፡ ሓለፍቲ እቲ ከተማ ህዝቢ ኣኪቦም ሽምን ስእሉን ተጠቒዑ ናይ "ኣብይ ተለኣኣኺ" ከምዝኾነን ካብ ደገ ቅርሺ ተቐቢሉ ናይ ባንዳ ስራሕ ከምዝውግንን ስለዝተገለጸ ስድርኡን ሓማቱን እንከይተረፉ በቲ ኩነታት ስለዝተደናገጹ "ሰምቢደን ተጨኒቐን ደኒነ ይነብር ኣለኹ" ክብል ተዛሪቡ። "ዓቕሚ ስኢነ እምበር ክሳብ መቐለ ከይደ ተሟጊተ ዝጸለመ ሽመይ ከምልስ ምደለኹ" ዝብል ርእይቶ ዘለዎ እቲ ሽመይ ንዓኹም ዝበለና መንእሰይ፡ ናብቶም ሓለፍቲ ከይዱ ብዛዕባ እቲ ጉዳይ ከዘራርቦም'ኳ እንተደለየ "ሱቕ ኢልካ ይቕሬታ ሓቲትካ ዓሪፍካ ንበር" ዝብል ምላሽ ስለዝተዋህቦ፡ ካብቲ ዓዲ ክሳብ "ሃጽ ኢለ ዶ ክጠፍእ ኢለ ነይረ እሞ ሓዳረይ'ኸ ኢለ ደኒነ ክነብር መሪጸ ኣለኹ" ክብል ሓሳቡ ኣካፊሉ። ከም ኣገላልጻ እቲ ምንጭና "እቶም ሓለፍቲ ከም እቲ ከካብ ዞባኹም 'ሞዴል' ሓረስቶት ስደዱልና ተባሂሎም መምርሒ ምስተዋህቦም፡ ምእንቲ ክሽለሙ ኢሎም ቁጽሪ ኣብዝሕ ኣቢሎም ዝልእኹ፡ እዚ ናይ 'ባንዳታት' ዝበሃል ጉዳይ እውን ቁጽሪ ንዘይምውሓድ'ዩ መማልእቲ ገይሮሙና እምበር ንሕና ምስ ህዝብና ኬይንና ሓድነት ትግራይ እነውሕስ ሰባት ኢና" ድሕሪ ምባል "እኳ'ድኣስ እቶም ሓለፍቲ፡ ጸገማት መሰረት ልምዓት ከተልዕለሎም ስለዘይደልዩን ውሑሉል ኣመራርሓ ስለዘይኽተሉን ፖለቲካዊ ስልጣኖም ተጠቒሞም ብገዛእ ዓድና የሳቕዩና ኣለዉ" ክብል ኣምሪሩ ተዛሪቡ። ከም ሳዕቤኑ ድማ ኣብ ማሕበራዊ ሚድያ ምጽሓፍ ደው ከምዘበለ ይገልጽ። ቢቢሲ "ዝኾነ ይኹን ዜጋ ንዝደለዮ ውድብ ኮነ መንግስቲ ናይ ምድጋፍ ሕገ መንግስታዊ መሰል ኣለዎ እሞ እቲ ተግባር ጸረ ዴሞክረስያዊ መሰላት'ዶ ኣይኮነን'ዩ?
